<https://www.youtube.com/watch?v=9L4Tg2a5Q7k>

<https://www.youtube.com/watch?v=DyPs49e1V3c>

<https://www.youtube.com/watch?v=LrOvatn7xlA>

<https://www.youtube.com/watch?time_continue=43&v=fsiGp-69mBA>

<https://www.youtube.com/watch?time_continue=43&v=fsiGp-69mBA>

Ο Χατζιδάκις γεννήθηκε στις 23 Οκτωβρίου του 1925 στην Ξάνθη και από μικρή ηλικία ασχολήθηκε με τη μουσική. Σε ηλικία 4 ετών ξεκίνησε μαθήματα πιάνου και ακορντεόν, καθώς ο πατέρας του ήταν δικηγόρος και η οικογένεια ήταν ευκατάστατη. «Είμαι ένα γέννημα δύο ανθρώπων που καθώς γνωρίζω δεν συνεργάστηκαν ποτέ, εκτός απ΄ τη στιγμή που αποφάσισαν την κατασκευή μου», ανέφερε αργότερα για τους γονείς του, που χώρισαν όταν ήταν οκτώ ετών....   
  
Ανάμεσα στα καλύτερα τραγούδια του είναι το «Αγάπη που ΄γινες δίκοπο μαχαίρι», «Θάλασσα πλατιά», «Μια πόλη Μαγική» «Τα παιδιά κάτω στον κάμπο», «Μην τον ρωτάς τον ουρανό» και τα «Παιδιά του Πειραιά», το οποίο κατέκτησε Όσκαρ ,συμπεριλήφθηκε στα 10 πιο εμπορικά τραγούδια του 20ου αιώνα, αλλά ο Χατζιδάκις το απεχθανόταν σε τέτοιο βαθμό που δεν παρευρέθηκε καν στην τελετή απονομής.

Το τραγούδι κατέκτησε το Όσκαρ Καλύτερου Πρωτότυπου Τραγουδιού στα «Παιδιά του Πειραιά», το τραγούδι που συνέθεσε ο Μάνος Χατζιδάκις για την ταινία του Jules Dassin «Ποτέ την Κυριακή», με πρωταγωνίστρια τη Μελίνα Μερκούρη.

Ο Χατζιδάκις δεν ήθελε ιδιαίτερα το Όσκαρ, επειδή στην πραγματικότητα δεν χώνευε το τραγούδι με το οποίο το κέρδισε αφού η συγκεκριμένη μουσική γράφτηκε σχεδόν τυχαία. Θεωρούσε ότι τα «Παιδιά του Πειραιά» δεν ήταν αντιπροσωπευτικό δείγμα της μουσικής του και δυσανασχετούσε κάθε φορά που το άκουγε στο ραδιόφωνο. Είχε συνθέσει το τραγούδι ύστερα από μεγάλες πιέσεις των συντελεστών της ταινίας και με την πρώτη ευκαιρία πούλησε τα δικαιώματά του, για να φτιάξει τα δόντια του, που του τα είχαν σπάσει στην Κατοχή. Ο Χατζιδάκις έβλεπε τα «Παιδιά του Πειραιά» ως ένα απλοϊκό τραγούδι που δεν άξιζε να τον φέρει ανάμεσα στους κορυφαίους συνθέτες του παγκόσμιου στερεώματος. Εκφράζοντας την απέχθειά του προς τους διθυραμβικούς επαίνους που επεφύλαξε το ελληνικό κράτος γι' αυτόν και το τραγούδι του, ο συνθέτης είπε μετά την απονομή: «Το επίσημο κράτος με γιόρτασε για το Όσκαρ που πήρα ερήμην μου και έξω από τα δικά μου σχέδια. Πάλεψα χρόνια για ν' αφαιρέσω αυτό τον "τίτλο τιμής" από την πλάτη μου, μα αν δεν το κατάφερα αυτό, ο αγώνας με βοήθησε να ξαναγίνω νέος, ή να ξαναγίνομαι νέος, κάθε φορά που ο χρόνος μου πετούσε μια επίσημη υπενθύμιση της παρουσίας του».

Ξέροντας την άποψη του Χατζιδάκι για τα «Παιδιά του Πειραιά», η Μελίνα Μερκούρη συνήθιζε να λέει ότι «αυτό το τραγούδι είναι ορφανό από μπαμπά, αλλά έχει μάνα». Μάλιστα, κάποια στιγμή ο Χατζιδάκις της απάντησε περιπαικτικά: «Χαίρομαι. Και σε συγχαίρω, για την υιοθεσία».

Συγκεκριμένα, αφού ο ίδιος δεν παρευρέθηκε στην απονομή, η Αμερικανική Ακαδημία Κινηματογράφου τού το έστειλε ταχυδρομικώς. Όμως αυτό δεν έφτασε ποτέ στα χέρια του, αφού χάθηκε καθ' οδόν προς την Αθήνα. Ο συνθέτης δεν χολόσκασε και όταν χρειάστηκε να φωτογραφηθεί για τη βράβευσή του στην Ελλάδα, απλώς δανείστηκε το χρυσό αγαλματίδιο της Κατίνας Παξινού, η οποία για τις ανάγκες της φωτογράφησης του παραχώρησε το δικό της Όσκαρ (Β' Γυναικείου Ρόλου) που είχε κερδίσει το 1943.

Για να μη μείνει ο Χατζιδάκις χωρίς Όσκαρ, η Ακαδημία έφτιαξε ένα αντίγραφο με το όνομα του συνθέτη και το έστειλε στην Ελλάδα. Αυτό έφτασε με επιτυχία στο σπίτι του, όμως μία μέρα η οικιακή βοηθός το βρήκε στον κάλαθο των αχρήστων, όπου το είχε πετάξει ο Χατζιδάκις κάποια στιγμή που είχε τα νεύρα του.